**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. április 28-án

1600 órai kezdettel tartott rendes,nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Gelencsér István képviselő

Takács Tibor képviselő

Vári Mária képviselő

Veress János képviselő

Dr. Tihanyi Ottó képviselő

Dr. Simon Beáta jegyző

Dr. Dézsenyi Veronika aljegyző

Dr. Gondos István jogi szakreferens

Halászné Dukai Ágota műszaki osztályvezető

Ujvári Éva pénzügyi osztályvezető

Németh Béla KLIK tankerületi igazgató

**Igazolatlanul távol maradt:** Kovács László képviselő

**Jegyzőkönyvvezető:** Saska Zsuzsa

**Baracskai József:** Nagy tisztelettel köszöntöm a megjelenteket. Mielőtt elkezdjük a képviselő-testületi ülést, kérem, hogy egy percben emlékezzünk Csöglei Józsefné Marika nénire, aki méltósággal viselt hosszan tartó betegség után távozott közülünk. Marika néni 1957-1989 volt településünk könyvtárának a vezetője, utána a TIT városi kapcsolattartója és vezetője, továbbá a Nőklub vezetője volt több mint negyven éven át. Életútja példaértékű mindannyiunk számára. Megállapítom, hogy a képviselő-testület 8 tagja jelen van, így a testület határozatképes. Kiküldésre került a módosított meghívó és az 5. sz. napirendi pont anyaga.

Kérem, aki egyetért a napirendi pontok tárgyalásával, szavazzon.

A képviselő-testület 8 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása
2. Zalaszentgrót Város Önkormányzata 2016. évi költségvetésének módosításáról szóló rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A 2015. évi költségvetés végrehajtásáról és a 2015. évi költségvetési maradvány jóváhagyásáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

4. Egyes önkormányzati rendeletek módosításáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Köznevelési intézmény átszervezésének véleményezése

Előadó: Baracskai József polgármester

1. Döntés a Területi és Településfejlesztési Operatív Program keretében kiírt Szociális alapszolgáltatások infrastruktúrájának bővítése, fejlesztése című pályázat benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztató a 2015. évi pénzügyi-gazdasági ellenőrzések tapasztalatairól

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a ZalA-KAR Térségi Innovációs Társulás 2015. évi munkájáról

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló Zalaszentgrót és környező települések Intézményfenntartó Társulásának 2015. évi munkájáról

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló Zalaszentgrót-Tekenye Szennyvízkezelési Önkormányzati Társulás 2015. évi munkájáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Mezőgazdasági gépekhez fejlesztési forrás biztosítása

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

1. Döntés a Szent Gróth Termálfürdő és Szabadidőközpont üzemeltetéséről

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

1. Előzetes döntés zalaszentgróti fiatalok életkezdési támogatásáról

Előadó: Baracskai József polgármester

Tárgyalja: Pénzügyi és Ügyrendi Bizottság

1. Forrás biztosítása aDeák Ferenc Általános Iskola, Gimnázium és Alapfokú Művészeti Iskola Ifjúság u. 2. alatti telephelyén működő konyha gazdasági bejáratának áthelyezéséhez

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés közvilágítás korszerűsítéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Egyebek
2. Kérdések, interpellációk

**Zárt ülés:**

1. Első lakáshoz jutók támogatására beérkezett pályázatok elbírálása

Előadó: Baracskai József polgármester

Tárgyalja: Pénzügyi és Ügyrendi Bizottság

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 8 igen szavazattal elfogadta a lejárt határidejű határozatok végrehajtásáról szóló beszámolót.

**2. sz. napirendi pont**

**Zalaszentgrót Város Önkormányzata 2016. évi költségvetésének módosításáról szóló rendelet elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A képviselő-testület 2016 februárjában 1.253.447 eFt eredeti előirányzattal fogadta el a város költségvetését, amelynek - az idei évi második módosítása után - a költségvetési főösszege 3.461.939 eFt-ra emelkedett. Öt közfoglalkoztatási projekt keretében 93 fő foglalkoztatásával elindulnak a közmunka programok, amely 103.088 eFt bevételt jelent az önkormányzatnak. Az idei évi támogatás 7.251 eFt keretet tartalmaz tárgyi eszközök vásárlására. Az eredeti előirányzat 267.123 eFt költségvetési maradványt tartalmazott, a 2015. évi zárási feladatok elvégzése után ez 273.587 eFt-ra módosult. A Pénzügyi és Ügyrendi Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2016. évi költségvetésének módosításáról szóló rendelet elfogadásával, szavazzon.

*A képviselő-testület 8 igen szavazattal megalkotta a 8/2016. (IV. 29.) sz. önkormányzati rendeletét az önkormányzat 2016. évi költségvetéséről szóló 2/2016. (II. 12.) önkormányzati rendelet módosításáról*

**3. sz. napirendi pont**

**A 2015. évi költségvetés végrehajtásáról és a 2015. évi költségvetési maradvány jóváhagyásáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A képviselő-testület 1.152.301 eFt főösszeggel fogadta el a város 2015. évi költségvetését. Az előterjesztésből látni lehet, hogy az előirányzathoz képest hogyan módosultak és realizálódtak az önkormányzat bevételei és kiadásai. A közhatalmi bevételek 294.741 eFt-ban realizálódtak, ez az összeg 23.076 eFt-tal meghaladta a módosított előirányzatot. A helyi adók esetében a módosított előirányzathoz képest közel 20 millió Ft-tal nagyobb bevétel képződött a tervezettnél. A gépjárműadó esetében 2.445 eFt-tal, egyéb közhatalmi bevételek esetében 1.380 eFt-tal több bevétel realizálódott.

A működési bevételek a módosított előirányzathoz képest 107,86 %-ban teljesültek. Az önkormányzatnál keletkezett többletbevétel 10 millió Ft értékben. Az államháztartáson belülről származó működési célú támogatások 687.906 eFt-ban teljesültek. Az önkormányzati költségvetés 375.812 eFt működési célú állami hozzájárulást tartalmazott, ami év végére 401.982 eFt-ra emelkedett. Viszont visszalépést jelentett az állami finanszírozásban a köznevelési intézmény működtetésére kapott támogatás, mivel 2013. és 2014. évben 14.550 eFt-ot kapott az önkormányzat, ezzel szemben 2015-ben már csak 5.421 eFt jutott erre a célra.

2015-ben bevételként realizálódtak továbbá az előző években megvalósított utófinanszírozású pályázatok támogatási összegei: a 2014. évi önkormányzati szervezetfejlesztést szolgáló, a 2015. évi területi együttműködést segítő ÁROP program, valamint a volt Zeneiskola épületének „Fenntartható térségi modellprogramok megalapozása a Nyugat-dunántúli régióban” című és a „Közös kertünk: Zala Fenntartható táj (újra)használat a Zalai dombságban” című pályázat. Az utófinanszírozott pályázatok nagy hátránya, hogy a támogatottnak kell megelőlegezni a támogatási összeget, ami jelen esetben közel 100.000 eFt megelőlegezését jelentett. Összességében megállapítható, hogy az önkormányzati bevételek 2015. évben nagyon kedvezően alakultak, köszönet érte minden hivatali dolgozónak, a Pénzügyi Osztály vezetőjének és munkatársainak. A működési kiadások a módosított előirányzathoz képest 93,05 %-ban teljesültek, tehát a tervezettnek megfelelően alakultak. Az adósságkonszolidációban nem részesült önkormányzatok fejlesztési támogatása címen a 181 millió Ft-ot az év végén kaptuk meg, ennek a kiadási oldala még nem realizálódott a tavalyi évben. A bevételek és a kiadások a tervezetnek megfelelően alakultak, az intézmények működése és a városüzemeltetés az év folyamán zavartalan volt. A 2015. évet kicsit félve kezdtük el, hiszen sok volt a jogszabályváltozás, ennek ellenére a város és a hivatal jól teljesített. Az önkormányzat 2015. évi költségvetés maradványa 273.587 eFt. A költségvetési maradványt kiegészíti 100.000 eFt értékpapírból származó pénzeszköz. Az önkormányzat 2015. évről áthozott 373.587 eFt maradványából 254.295 eFt felhalmozási, 119.292 eFt működési, amely forrásául szolgál a 2016. évi kiadásoknak. A Pénzügyi és Ügyrendi Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2015. évi költségvetés végrehajtásáról és a 2015. évi költségvetési maradvány jóváhagyásáról szóló önkormányzati rendelet elfogadásával, szavazzon.

*A képviselő-testület 8 igen szavazattal megalkotta a 9/2016. (IV. 29.) sz. rendeletét a 2015. évi költségvetés végrehajtásáról és a 2015. évi költségvetési maradvány jóváhagyásáról*

**4. sz. napirendi pont**

**Egyes önkormányzati rendeletek módosításáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az önkormányzat szervezeti és működési szabályzatának módosításáról van szó több pontban, amely az elmúlt időszak jogszabályi változásai miatt válik szükségessé. A „Gyermekneveléshez kapcsolódó többletkiadások enyhítését szolgáló rendkívüli települési támogatások” alcímen új ellátási formákat helyeztünk el a szociális rendeletünkben. Így az SZMSZ-ben is indokolt átvezetni a szociális rendeletben lefektetett hatásköri szabályozást mind a polgármester, mind pedig a Szociális Bizottság esetében. A polgármester átruházott hatáskörök felsorolását az SZMSZ tartalmazza. A helységbérleti díjakat százalékos arányban csökkentette a polgármester, mindazonáltal ez a kedvezményes szorzó alkalmazása hatályon kívül helyezésre kerül, mivel a helyiségbérleti díjakat mindenkire kiterjedően egzakt módon határoztuk meg. Indokolt a vadászati jog hasznosításával kapcsolatos jognyilatkozatok megtételének a polgármesterre való átruházása. Ennek oka, hogy a vad védelméről, a vadgazdálkodásról, valamint a vadászatról szóló 1996. évi LV. törvény értelmében a vadászterület határát megállapító határozat alapján az érintett földtulajdonosok vadászati joggal rendelkező közösséget, azaz tulajdonosi közösséget alkotnak. Ugyanezen törvény rendelkezik arról, hogy társult vadászati jog esetén a megjelent földtulajdonosok a tulajdonosi közösség gyűlésén döntenek a vadászati jog gyakorlásának, hasznosításának módjáról, feltételeiről. A későbbiek folyamán a gyűlésen kell képviselni valakinek Zalaszentgrót Város Önkormányzatát, mely szintén rendelkezik külterületi ingatlanokkal. Fontos hangsúlyozni, hogy ezek a külterületi ingatlanok zártkerten kívüliek. Eddig a jogszabály másként rendelkezett, ugyanis a jegyző képviselte az önkormányzatot a földtulajdonosi közösség ülésén, és ő rendelkezett azon kisbirtokosok földterületével is, akik nem jelentek meg az ülésen. A törvény megváltozott, ezentúl kizárólag csak külterületi földekről döntenek, ezek viszont nem tartalmazzák az utakat és az árkokat. Amennyiben az átruházott hatáskör a polgármester részére biztosítva van, képviselni tudja Zalaszentgrót Város Önkormányzatát. Amennyiben a képviselő-testület megszavazza, nyilvánvaló számomra, hogy a testülettel együttértésben fogunk dönteni. Nem tudjuk még, hogy a következő földbirtokosi ülésen milyen feltételek lesznek, kik azok a vadásztársaságok, akik részt vesznek a földek hasznosításában. A napirendi pont levételének szabályozását, valamint a belső szabályzatokról és utasításokról szóló rendelkezéseket is módosítani szükséges. Ezen kívül szükséges az SZMSZ-ben a kisebb, érdemi változtatással nem járó pontosítások elvégzése jogszabály-szerkesztési szempontból. E rendeletmódosítás keretében módosul továbbá az önkormányzat vagyonrendelete és az első lakáshoz jutók helyi támogatásáról szóló önkormányzati rendelet, amelynek kapcsán az életszerűség érdekében a jövedelem határ növelése indokolt a nyugdíjminimum kétszereséről annak háromszorosára. A személyes gondoskodást nyújtó szociális ellátások térítési díjairól szóló önkormányzati rendelet szintén módosítást igényel. A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület számára azzal a módosítással, hogy a képviselő-testület részére a rendelet-tervezet 3. és 6. §-ában szabályozni kívánt vadászati jog hasznosításával kapcsolatban a jognyilatkozatoknak a polgármester átruházott hatásköreként való szabályozására ne kerüljön sor, helyettük az azokban megjelölt eredeti jogszabályhelyek hatályon kívül helyezése történjen meg. Tekintettel azonban arra, hogy ezen módosító javaslattal a vadászati jog hasznosításával kapcsolatos jognyilatkozatok megtételét érintő kérdéskör nem nyerne megnyugtató megoldást, mindössze a problémát odáznánk el, az eredeti előterjesztésemet fenn kívánom tartani.

**Veress János:** Tudni kell, hogy 20 évre adjuk oda a különböző vadásztársaságoknak azt a jogosítványt, ami alapján a területeinken vadgazdálkodást folytathatnak. Továbbra sem tartom szerencsésnek, hogy egy ember kezében legyen az ezzel kapcsolatos döntéshozatal. Egyetértek Dr. Tihanyi Ottó képviselő társam módosítási javaslatával, miszerint hatály kívül kellene helyezni ezt a módosító rendelkezést. Az elő haszonbérleti joggal kapcsolatos polgármesteri döntéseket bírósági perek is követhetik. Nem tartom jónak, hogy Zalaszentgrót Város Önkormányzata bármilyen formában is részt vesz ezen a szavazáson.

**Baracskai József:** Nem most döntünk, hanem egy júniusi ülésen a földbirtokos közösség fog dönteni arról, hogy a vadászati jogot kinek adja meg. A földbirtokos tulajdonosi közösségnek egy tagja Zalaszentgrót Város Önkormányzata, amely sajnálatos módon nem rendelkezik akkora földterülettel, hogy a döntéshozatal szempontjából meghatározó lehetne, de nyilvánvalóan képviseltetni kellene magunkat. A polgármester személyében a város fogja megmondani, hogy kinek adjuk a vadászati jogot, előzetesen megbeszélve a képviselőkkel, akik a város lakosságát képviselik. Természetesen a módosító javaslatot szavazásra felteszem, de ha nem képviseljük magunkat, akkor nem tudunk beleszólni a vadászterület kialakításába, továbbá akár anyagi, akár a vadkárokkal kapcsolatos döntésekbe, mely a helyi lakosokat érinti. A képviselő-testület hozza meg a döntést.

**Beke László**: A véleményem, hogy ebből maradjunk ki, és úgy fogadjuk el a rendeletmódosítást, hogy a vadászati jog hasznosításával kapcsolatos jognyilatkozatok megtételére vonatkozóan a polgármesterre átruházott hatáskör kerüljön ki belőle, ugyanis nincs akkorra földterületünk, hogy ez mérvadó lenne.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az 1. számú mellékletet képező eredeti rendelettervezettel, szavazzon.

*A képviselő-testület 5 igen és 3 nem szavazattal megalkotta a 10/2016. (IV. 29.) sz. önkormányzati rendeletét az egyes önkormányzati rendeletek módosításáról*

**5. sz. napirendi pont**

**Köznevelési intézmény átszervezésének véleményezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Németh Béla urat, a Klebelsberg Intézményfenntartó Központ Zalaszentgróti Tankerületének igazgatóját.

**Németh Béla**: Megköszönöm, hogy a képviselő-testület ilyen gyorsan napirendre tűzte ezt a véleményezést, amely arról szól, hogy a Híd I. program, mint állami fenntartói kötelezettség feladatellátásának egyik helyszíneként Zala megyében a zalaegerszegi és egy nagykanizsai gimnázium mellett a zalaszentgróti Deák Ferenc Általános Iskola, Gimnázium és Alapfokú Művészeti Iskolát tervezték kijelölni. A tájékoztató levelemben röviden leírtam, hogy miről szól a Híd I. program. Ez azon tanköteles tanulók számára nyújt lehetőséget, akik befejezik az általános iskola nyolcadik osztályát, és középiskolába nem nyernek felvételt, de miután tanköteles korúak, az állam feladata számukra is valamilyen intézményi formát biztosítani arra, hogy felkészülhessenek egy következő évi középiskolai felvételre. Miután ez a feladat alapfeladatként jelenhet meg a kijelölt iskola szakmai alapdokumentumában, ezért ez kötelező jelleggel átszervezést igényel a hatályos jogszabályok szerint. Ez az intézményfenntartó számára elsősorban egy kötelezettség teljesítését jelenti abban a tekintetben, hogy a feltételt biztosítani kell. Zalaszentgrót térségében ilyen igény még nem jelentkezett, de ettől függetlenül biztosítani kell a lehetőséget minimum 8 tanuló, maximum 10 tanuló esetén egy előkészítő osztály szervezésére és ennek a feladatnak az ellátására vonatkozóan. Amennyiben ez a gyakorlatban tényszerűen megvalósuló feladat lenne, akkor a fenntartónak az ehhez szükséges feltételeket, elsősorban a személyi feltételeket biztosítania kell. Ez két pedagógus álláshelyet jelent, azonban ennek a gyakorlati esélye minimális. Az intézményi átszervezés jelenleg államtitkári döntéssel valósul meg, erre az átszervezési eljárásra vonatkozóan az önkormányzatnak, mint az intézmény működtetőjének véleményezési joga van. Kérem a képviselő-testületet, hogy döntésével támogassa az intézmény átszervezését.

**Beke László**: A tantestület és a lakosság az idő rövidsége miatt ez ügyben nem kapott tájékoztatást. Nem szabad összetéveszteni a Híd I. és a Híd II. programot. A Híd II. program ugyanis azoknak a tanulóknak a foglalkoztató helyéről szól, akik nem végezték el az általános iskola nyolcadik osztályát. A Híd I. program keretében pedig azok a tanulók lesznek érintettek, akik sikeresen befejezték az általános iskola nyolcadik osztályát, de nem nyertek semmilyen középfokú intézményben továbbtanulási lehetőséget. Ez gyakorlatilag a lehetetlenséggel egyenlő a megyében. Sok üres hely marad a középfokú oktatásban, egyre több helyen hirdetnek pótfelvételit a középfokú oktatásban. Ha az állam valaha beszabályozza a középiskolai férőhelyeket, akkor viszont a városnak kell erről gondoskodni. Elfogadásra javaslom a képviselő-testület számára a véleményezést.

**Baracskai József:** A tankerületi igazgató úrral konzultáltam, elfogadásra javaslom a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**34/2016. (IV. 28.) számú képviselő-testületi határozat:**

Zalaszentgrót Város Önkormányzat Képviselő-testülete a nemzeti köznevelésről szóló 2011. évi CXC. törvény 83.§ (3)-(4) bekezdésében foglalt véleményezési jogával élve akként dönt, hogy egyetért a Deák Ferenc Általános Iskola, Gimnázium és Alapfokú Művészeti Iskola feladatának a Híd I. programmal történő kiegészítésével.

A Képviselő-testület felkéri a jegyzőt, hogy a határozati kivonat egy példányának megküldésével a Klebelsberg Intézményfenntartó Központ zalaszentgróti tankerületének igazgatóját értesítse.

*Határidő*: 2016. május 17.

*Felelős*: Dr. Simon Beáta jegyző

**6. sz. napirendi pont**

**Döntés a Területi és Településfejlesztési Operatív Program keretében kiírt Szociális alapszolgáltatások infrastruktúrájának bővítése, fejlesztése című pályázat benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** 2016 januárjában jelent meg a TOP keretében a Szociális alapszolgáltatások infrastruktúrájának bővítése, fejlesztése című kiírás, melynek révén eszközök beszerzésére van lehetőség. A kizárólag eszköz beszerzést tartalmazó támogatási kérelem beszerzése esetében a kérelem benyújtására csak az intézmény fenntartója jogosult, amely a Zalaszentgróti Szociális, Család- és Gyermekjóléti Központ esetében a Zalaszentgrót és környező települések Intézményfenntartó Társulása. Így a benyújtásához szükséges a társulás önkormányzatainak hozzájárulása. A Zalaszentgróti Közös Önkormányzati Hivatal munkatársai gyűjtik össze a települések támogatói nyilatkozatait. Az eszközbeszerzés értéke közel 23 millió Ft, a beszerezni tervezett eszközök között szerepel a kisbusz, kismotor, kerékpár, számítástechnikai eszközök, bútorok, mely a Zalaszentgróti Szociális, Család- és Gyermekjóléti Központnál kerülne elhelyezésre. A pályázat 100%-os támogatási intenzitást takar, továbbá kedvező elbírálás esetén Zalaszentgrót és a térség lakosságát fogja szolgálni. A Gazdasági és Városfejlesztési Bizottság megtárgyalta, elfogadásra javasolta a képviselő-testület számára.

**Veress János**: Örömmel látom, hogy sor kerülhet egy kilencfős kisbusz beszerzésére is. Kérdésem, hogy a busz fenntartási költsége kit fog terhelni?

**Baracskai József:** A busz költségei az Intézményfenntartó Társulást fogja terhelni, melynek fedezete egyrészt állami támogatásból, másrészt a tagönkormányzatok lakosságszám-arányos hozzájárulásából lesz biztosítva.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**35/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul, hogy a Zalaszentgrót és környező települések Intézményfenntartó Társulása eszközbeszerzés céljából támogatási kérelmet nyújtson be a TOP-4.2.1-15 kódszámú, Szociális alapszolgáltatások infrastruktúrájának bővítése, fejlesztése című kiírásra.

Felkéri a jegyzőt, hogy a határozati kivonat 2 példányának megküldésével a Zalaszentgrót és környező települések Intézményfenntartó Társulását (8790, Zalaszentgrót Dózsa Gy. u. 1.) értesítse.

Határidő: 2016. április 29.

Felelős: Dr. Simon Beáta jegyző

**7. sz. napirendi pont**

**Tájékoztató a 2015. évi pénzügyi-gazdasági ellenőrzések tapasztalatairól**

*A napirendhez tartozó előterjesztés a jegyzőkönyv mellékletét képezi*

**Baracskai József:** A helyi önkormányzatok, valamint a költségvetési szervek működésében kiemelkedő jelentősége van a kontrollrendszer kiépítésének. A kontrollrendszer célja, hogy feltárja a működés során esetlegesen felmerülő hibákat, hiányosságokat, visszásságokat, amely megszüntetésére, megoldására intézkedési javaslatot fogalmaz meg. Ez két részből áll, a belső és a külső ellenőrzésből. A belső ellenőrzést a Zalaszentgróti Közös Önkormányzati Hivatal által foglalkoztatott belső ellenőr végzi. Az előterjesztésben szerepel, hogy Zalaszentgrót Város esetében mely intézményeknél tartottak vizsgálatot és mik voltak a következtetések. A külső ellenőrzést az Európai Számvevőszék, az Európai Bizottság, az Állami Számvevőszék, a Kormányzati Ellenőrzési Hivatal, az Európai Támogatásokat Auditáló Főigazgatóság, a Magyar Államkincstár, az irányító szerv, illetve a felsorolt szervezetek megbízottjai által végzi. A melléklet tartalmazza az általuk lefolytatott vizsgálatokat és a konklúziót. Kisebb észrevételeken kívül nagyobb problémákat nem találtak. A Pénzügyi és Ügyrendi Bizottság megtárgyalta, elfogadásra javasolta a képviselő-testület számára.

**Beke László**: E napirendi pont kapcsán a Zalaszentgróton tevékenykedő gazdasági szervezetek megdicsérhetők, hiszen semmilyen súlyos hiányosságot nem találtak a belső ellenőrzések során. Minden intézményben meg kell köszöni a gazdasági tevékenységet végzők munkáját.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**36/2016. (IV. 28.) számú képviselő-testületi határozat:**

1) Zalaszentgrót Város Önkormányzatának Képviselő-testülete a 2015. évben elvégzett belső ellenőrzésről készült beszámolót megtárgyalta és az előterjesztés 1/A. és 1-3. számú mellékleteinek megfelelő tartalommal elfogadja.

Felkéri a jegyzőt, hogy a határozati kivonat egy példányának megküldésével a belső ellenőrt értesítse.

Határidő: 2016. május 15.

Felelős: Dr. Simon Beáta jegyző

2)Zalaszentgrót Város Önkormányzatának Képviselő-testülete a 2015. évben a külső ellenőrzésekről készült beszámolót megtárgyalta és az előterjesztés 4. számú mellékletének megfelelő tartalommal elfogadta.

Határidő: azonnal

Felelős: Baracskai József polgármester

Dr. Simon Beáta jegyző

**8. sz. napirendi pont**

**Beszámoló a ZalA-KAR Térségi Innovációs Társulás 2015. évi munkájáról**

*A napirendhez tartozó előterjesztés a jegyzőkönyv mellékletét képezi*

**Baracskai József**: Közismert, hogy több társulásnak is a tagjai vagyunk, többek között a ZalA-KAR Térségi Innováció Társulásnak is. Jó pár éve megváltozott a jogi környezet, így a társulás munkája már csak az önként vállalt feladatokat tartalmazza. A környező településekkel úgy döntöttünk, hogy megtartjuk a társulást. A beszámolóból kitűnik, hogy a társulás költségvetése viszonylag csekély, a bevételek főként a tagdíj befizetéséből állnak. A társulásnak van egy kft.-je, a ZalA-KAR Nonprofit Kft. A tavalyi évben tisztújítás történt a társulási tanácsban, az elnök személyem, az alelnök Zalabér polgármestere, továbbá Sümegcsehi, Pakod, valamint Zalacsány polgármestere a tagjai.

**Beke László**: Nagyra értékelem, hogy a társulás fennmaradt. Intézményvezetőként számos alkalommal kaptam segítséget a társulástól, igénybe vesszük a szolgáltatásaikat, többek között a gyermekek utaztatásánál. Nagyon sok segítséget kaptunk az Árvácska Együttes ittlétekor is.

**Baracskai József**: A társulással kapcsolatban engedjék meg, hogy Guitprechtné Molnár Erzsébet nevét kiemeljem, hiszen alapító tag volt, és most is ő a motorja a társulásnak.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**37/2016. (IV. 28.) számú képviselő-testületi határozat:**

Zalaszentgrót Város Önkormányzat Képviselő-testülete a ZalA-KAR Térségi Innovációs Társulás 2015. évben végzett munkájáról szóló beszámolót az előterjesztés 1. számú melléklete szerinti tartalommal jóváhagyja.

*Határidő*: folyamatos

*Felelős*: Baracskai József elnök

**9. sz. napirendi pont**

**Beszámoló Zalaszentgrót és környező települések Intézményfenntartó Társulásának 2015. évi munkájáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés mellékleteként tartalmazza az intézmény beszámolóját. Az intézményvezető asszony jelezte, hogy sajnos nem tud részt venni az ülésen. Az Intézményfenntartó Társulás keretében fenntartott Zalaszentgróti Szociális és Gyermekjóléti Alapszolgáltatási Központ 2015. évben a térség településein ellátta a családsegítés, a gyermekjóléti szolgáltatás, a házi segítségnyújtás, a szociális étkezés és az idősek nappali ellátásának feladatát. Amennyiben elnyerjük a fent említett pályázatot, úgy a tárgyi feltételeik is javulnának. A Pénzügyi és Ügyrendi Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**38/2016. (IV. 28.) számú képviselő-testületi határozat:**

Zalaszentgrót Város Önkormányzat Képviselő-testülete a Zalaszentgrót és környező települések Intézményfenntartó Társulása 2015. évi munkájáról szóló beszámolót az előterjesztés 1. számú melléklete szerinti tartalommal elfogadja.

Felkéri a jegyzőt, hogy a határozati kivonat egy példányának megküldésével a Zalaszentgrót és környező települések Intézményfenntartó Társulását értesítse.

Határidő: 2016. május 31.

Felelős**:** Baracskai József polgármester

Dr. Simon Beáta jegyző

**10. sz. napirendi pont**

**Beszámoló Zalaszentgrót-Tekenye Szennyvízkezelési Önkormányzati Társulás 2015. évi munkájáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A társulást azért alapítottuk, hogy pályázat benyújtásával meg tudjuk oldani a hálózatos szennyvízkezelést Zalaszentgrót esetében a Gyár utca végén, az Alkotmány utcában, továbbá Zalakoppányban, Tekenye községgel együtt. A pályázatunk nem volt sikeres, de továbbra is szeretnénk megvalósítani a fejlesztést, továbbra is tartjuk a kapcsolatokat és amennyiben pályázati lehetőség adódik, sok kerülhet a fejlesztésre.

**Takács Tibor:** A Gazdasági és Városfejlesztési Bizottság megtárgyalta, elfogadásra javasolja a beszámolót képviselő-testület számára. A Szennyvízkezelési Társulás elnökeként szeretném elmondani, hogy a két város finanszírozza meg a különböző költségeket, tehát ezek nem a lakosok pénzösszegeiből kerülnek kifizetésre. Az ezzel kapcsolatos lakossági fórumokon megígértük, aki igényelte, mindenkinek visszautalásra került a berakott megtakarítása. Tekenye község polgármesterével február végén jártunk a ZALAVÍZ Zrt.-nél, aki várhatóan a gazdája lesz ennek a projektnek. Ott azt az információt kaptuk, hogy az agglomerációs lehatárolás, amely miatt az előző pályázat nem volt sikeres, a hivatalos szerveknél első körben átment a rostán. Jelenleg az Országos Vízügyi Főigazgatóság vizsgálja az ügyet. Az ő tudomásuk szerint elvileg automatikusan felkerül az ügyünk a minisztériumba és reméljük, hogy bekerülhetünk a kormányhatározatba, és ezáltal a támogatott projektek közé kerülhet a beruházás.

**Beke László:** Jó lenne, ha végre megvalósulna a szennyvíz projekt.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**39/2016. (IV. 28.) számú képviselő-testületi határozat:**

Zalaszentgrót Város Önkormányzat Képviselő-testülete a Zalaszentgrót Tekenye Szennyvízkezelési Önkormányzati Társulás 2015. évi munkájáról szóló beszámolót az előterjesztés 1. számú melléklete szerinti tartalommal elfogadja.

Felkéri a jegyzőt, hogy a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesítse.

Határidő: 2016. május 31.

Felelős**:** Baracskai József polgármester

Dr. Simon Beáta jegyző

**11. sz. napirendi pont**

**Mezőgazdasági gépekhez fejlesztési forrás biztosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város Önkormányzata sikeresen pályázott a 2016. március 1-jén indult Kistérségi Startmunka mintaprogram mezőgazdasági és bio- és megújuló energia programelemekre. A pályázat beadásával egyidejűleg a bérköltség 20%-át kitevő összeget beruházási költség előzetes kalkulációk alapján került megtervezésre. A program keretében lehetőség nyílik mezőgazdasági gépek beszerzésére. Az önkormányzat a mezőgazdasági eszközök beszerzésére 3.048.000.-Ft-ot tervezett be. Egy új Tuber 50 Le négyhengeres Lombardini motoros traktort kívánunk beszerezni, melynek az ára bruttó 6.682.079.- Ft az Agro Nova Kft-től kapott árajánlat alapján. Az önkormányzat már rendelkezik egy traktorral, de már sok munkaóra van benne. A közmunkában dolgozó szakemberek nagy hasznát vennénk és igény is lenne egy új traktora. Ezen kívül egy ágaprító berendezést is kívánunk vásárolni, amely 10-15 cm vastag ágak aprítására is alkalmas. Ennek az ára bruttó 1.316.736.- Ft. A Gazdasági és Városfejlesztési, továbbá a Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület számára. A traktor és ágaprító eszközök vásárlásáról rendelkező határozati javaslat szerint az eszközök beszerzési összegének kiegészítésére 3.858.424.- Ft-ot biztosít az önkormányzat a 2016. évi költségvetés általános fejlesztési tartalékának terhére. Mezőgazdasági gépek esetében még lesz a Vidékfejlesztési Program keretében lehetőség, hogy akár több település összefogásával egy másik gépet vásároljunk. A polgármesterekkel egyetértve egy homlokrakodó gépre lenne szükségünk.

**Beke László:** Minden ilyen előterjesztést támogatok, hiszen eszközök nélkül nem lehet dolgozni, így a közhasznú munkát is minél gazdaságosabban használjuk ki. Nagy szükség lenne továbbá egy platós tehergépkocsi beszerzésére.

**Baracskai József**: Az önkormányzat feladatai nagyrészt átalakultak a közmunkaprogram ilyen mértékű támogatásával. Amint lehetőség adódik, további pályázatot készítünk elő.

**Veress János**: A forgalmazó minden esetben partner a mezőgazdasági géptámogatások kapcsán a kint lévő, használt gépeknek a beszámításában. A forgalmazó felbecsüli, hogy a meglévő gép milyen értéket képvisel jelen állapotában, és így egy új traktort jóval kevesebb költséggel lehetne beszerezni. A traktorok ugyanis 6-8 év elteltével üzemóra futás arányosan tetemes karbantartási költséget generálnak.

**Baracskai József**: Az önkormányzatnak szüksége van két traktorra.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**40/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Kistérségi Startmunka mintaprogram mezőgazdasági és bio- és megújuló energia programelemeinek megvalósításához szükséges traktor és ágaprító eszközök beszerzési összegének kiegészítésére 3.858.424.- Ft-ot biztosít az önkormányzat 2016. évi költségvetése általános fejlesztési tartalékának terhére.

A Képviselő-testület felhatalmazza a polgármestert a munkaeszközök beszerzésére.

Határidő: 2016. augusztus 31.

Felelős: Baracskai József polgármester

**12. sz. napirendi pont**

**Döntés a Szent Gróth Termálfürdő és Szabadidőközpont üzemeltetéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Köszöntöm Horváth Zoltánt, a Szentgróti Víz- és Fürdő Kft. ügyvezetőjét. Többször tárgyaltunk a fürdő üzemeltetésének esetleges bérbeadásáról, jelentkezett egy társaság, velük már az elmúlt évben is folytattunk tárgyalásokat. Az előterjesztés mellékleteként ellőttünk van a bérleti-üzemletetési szerződés tervezete, még mindig vannak módosítandó pontok, de azokat szó szerint felolvasom. A szerződés 2016. december 31-ig szólna olyan feltételekkel, hogy Szentgróti Víz- és Fürdő Kft. alvállalkozóként szerepelne ebben a szerződésben, tehát a kft. dolgozóinak munkaviszonya megmaradna. A szerződésben minden annak van alárendelve, hogy bebiztosítsa az önkormányzat magát. Ha több évre szólna a szerződés, akkor már közbeszerzés köteles lenne. Véleményem szerint adjuk bérbe a fürdőt, nézzük meg, hogyan tudják üzemeltetni, akár a negatív, akár a pozitív tapasztalatokat a későbbiekben hasznosítani tudjuk. A határozati javaslat elfogadásával csupán minimális kockázatot vállalunk. Az biztosított lesz ezáltal, hogy a fürdő ez előző évekhez képest több pénzbe ne kerüljön. A bérleti-üzemeltetési szerződés tervezetben részletezett rendelkezésekre vonatkozóan kérem a testületet, vitassuk meg a napirendet. Engedjék meg, hogy a szerződés tervezetnek a kiküldött anyaghoz képest módosított rendelkezéseit felolvassam.

A III/11. sz. pont úgy szól, hogy az Üzemeltető köteles a termálfürdő bérleménynek a szerződésben foglalt céloknak megfelelő használatához, hasznosításához szükséges nagyjavítási munkákat, karbantartásokat és felújításokat elvégezni a strandidőszak alatt és azt követően legalább olyan mértékben, amely biztosítja a következő évi nyitáshoz szükséges feltételeket is. A III/11. sz. pont kiegészül azzal, hogy Szerződő felek megállapodnak abban, hogy az Üzemeltető jelen szerződés időtartama alatt a karbantartási és felújítási feladatokat maximum 1.500.000,-Ft (a továbbiakban karbantartási keret) értékben köteles elvégezni. Szerződő felek egyetértenek abban, hogy a karbantartási keretet meghaladó karbantartási, felújítási igényekről a felmerülést követően haladéktalanul egyeztetnek.

A III/13. sz. pont kiegészül a következő mondattal: Ezen vagyontárgyak pótlásáról az Önkormányzat köteles gondoskodni, amennyiben azok hiánya okán a termálfürdő rendeltetésszerű üzemeltetése nem valósítható meg.

A III/24. sz. pont a következőképpen módosul: Üzemeltető alvállalkozó igénybevételére jogosult azzal a feltétellel, hogy amennyiben Üzemeltető jelen szerződés 27. pontja szerint a Kft. alkalmazottait nem, vagy csak részben foglalkoztatja tovább, úgy Üzemeltető köteles a Kft.-t alvállalkozóként a szerződés időtartama alatt igénybe venni.

A IV/4. sz. pont az alábbiak szerint módosul: Üzemeltető tudomással bír arról, hogy a termálfürdő közüzemi szolgáltatások fogyasztói szerződéseit a Kft. kötötte, mely alapján jelen szerződés időszakában, az üzemeltetéssel összefüggésben felmerülő elektromos áram, víz, szennyvíz, gáz, telefon, internet és a hulladékszállítás költségeit, valamint a vízkészletjárulék összegét a Kft. fogja az Üzemeltető részére továbbszámlázni, amit az Üzemeltető köteles a számla kézhezvételétől számított 8 napon belül a Kft. részére kiegyenlíteni.

Az V/1. sz. pontban a szerződés megszűnésének, megszüntetésének esetköre kiegészül azzal, hogy amennyiben:

* Üzemeltető jelen szerződés III.24. pontjában foglalt kötelezettségét nem teljesíti,
* Üzemeltető a Kft. alvállalkozói számláját a felszólítás ellenére nem teljesíti.

Utóbbi esetében, ha Üzemeltető nem teljesít szerződésszerűen, életbe lép a kaució.

**Veress János:** A büfék bérleti jogára vonatkozóan van egy élő szerződésünk Zsuppanek Miklós zalaegerszegi egyéni vállalkozóval, amely 2020. április 30-ig szól. A leendő üzemeltető ügyvezető igazgatója, Bogdán Tamás úr meg tudott-e egyezni a büfék üzemeltetési ügyében Zsuppanek Miklós úrral, vagy az önkormányzat meg tudott-e egyezni ez ügyben Zsuppanek Miklós úrral? Bogdán Tamás úr ugyanis jelezte, hogy a büfék üzemeltetésével együtt kívánják a fürdőt működtetni.

**Baracskai József**: A büfé bérlője továbbra is a Szentgróti Víz- és Fürdő Kft.-vel áll jogviszonyban. A fürdő üzemeltetője jelezte, hogy egyeztetést fog folytatni a büfé bérlőjével. Ez nem befolyásolja az üzemeltetési szerződést.

**Gelencsér István:** Kezdetben jól járt az önkormányzat azzal, hogy a mérőórákat átadta a kft.-nek. Jelenleg viszont az önkormányzat megtartja az órákat és úgy számlázza tovább. Mi erre a magyarázat? Sokkal kevesebb kockázata lenne az önkormányzatnak, ha az órákat átvenné az üzemeltető. A letett kaució szükséges lesz másra is. Volt olyan év, amikor fizetnünk kellett az átvett hőmennyiségért a Coca-Colának. Aztán a jogszabályi rendelkezés értelmében ez nem lehetett díjköteles, hanem át kellett adni, ennek azonban az átalakítása során felmerült energiáért kellett fizetnünk a Coca-Colának. A jelenlegi szerződés tervezetben én nem látok arra vonatkozó rendelkezést, hogy nekünk ezért a jövőben nem kell fizetnünk. Viszont ha mégis fizetnünk kell, akkor ennek a továbbszámlázásáról is szükséges lenne a szerződésben rendelkezni.

**Dr. Simon Beáta:** A mérőórák átírása a szerződés rövid időtartamához kötődik, hiszen mire a folyamat elindulna, lejár a szerződés. Adott esetben az E.ON-nál történő eljárás is hónapokig tart, a gáz esetében is hosszadalmas az eljárásrend. Ennek biztosítékául beépítettük a szerződésbe, hogy az üzemeltető az üzemeltetési díjhoz abban az esetben juthat hozzá, amennyiben igazolja, hogy a kft. felé fennálló közüzemi számlái kifizetésre kerültek. Akkor is jogosultak vagyunk élni azzal a szerződésben foglalt lehetőséggel, hogy megszüntetjük a szerződést, amennyiben a kft. felé fennálló közüzemi számláit az üzemeltető a felszólítás ellenére nem fizeti ki. Olyan pontokat próbáltunk meg beépíteni a szerződésbe, hogy ne tudjanak eltelni hónapok azzal, hogy gyakorlatban a számla nemfizetéshez nem kötődhet részünkről valamilyen jognyilatkozat tétel a szerződés megszüntetése irányába. A hőért való szerződéses rendelkezés azért nem került beépítésre, mert jelenleg sincs semmilyen szerződéses kötelem a Coca-Colával. A vállalkozónak tudomása van róla, hogy a hőre vonatkozóan az önkormányzat nem rendelkezik szerződéssel, ezért nem is került beépítésre. Amennyiben ilyen igénye van, hogy hőt kíván átadni, azt külön egyeztetnie kell erre vonatkozóan a Coca-Colával.

**Takács Tibor:** A bizottsági ülésen láthatóvá vált, hogy valamelyest nehéz ügy a fürdővel kapcsolatos döntés. Jelenleg bizonytalan vagyok amellett, hogy véleményem szerint meg kell próbálni az egy éves szerződéskötést, és akár pozitív kimenetele is lehet egy optimális vállalkozói szemléletmód esetén. A büfék felé a számlázást almérők alapján a kft. végzi, így problémát jelentene, ha átírásra kerülnének a közművek az új üzemeltető nevére ilyen rövid időszakra vonatkozóan.

**Veress János:** Ma április 28-a van, tudtommal május 1-jén nyit a fürdő. Fel van-e készülve az új üzemeltető a nyitásra és a rendeltetésszerű üzemeltetésre az idő rövidsége miatt? Van egy 5 millió Ft-os pénzügyi biztosíték az önkormányzat részére, de mi történik, ha az üzemeltető a holt szezonban nem kívánja folytatni a fürdő üzemeltetését?

**Baracskai József:** Április 30-án nyit a fürdő, holnap lesz az átadás-átvétel, ezért dolgozik alvállalkozóként a kft., felkészítették a fürdőt a nyitásra, köszönet a munkájukért. Az 5 milliós kaució úgy lett meghatározva, hogy abban az esetben, ha szeptember 30-án az üzemeltető befejezi az üzemeltetést, akkor a kaució fedezetet biztosít az év végéig a fürdő őrzésére, temperálására, karbantartására. A szerződés akkor ér a legtöbbet, ha folyamatosan figyelemmel kísérjük a fürdő állapotát. Ezért is jelent kellő biztosítékot a kft. alvállalkozói szerepvállalása, mert folyamatos kontroll alatt van a fürdő. A vállalkozói szemléletet próbáljuk meg bevinni a szerződő fél cégen keresztül, nekik több tapasztalatuk van a fürdő üzemletetéssel kapcsolatban, mint az önkormányzatnak. A fürdő akkor tudna igazán jól működni, ha megjelenne a magántőke, csak így lehetne fejleszteni. Az elkövetkezendőkben nem látok arra esélyt, hogy a fürdőt pályázati eszközökből fejleszteni tudjuk.

**Takács Tibor:** Már több éve gondot jelent az önkormányzatnak a fürdő üzemeltetése, a működtetése minden évben pénzügyi terhet jelent. Jövő évben lejár a büfék visszavásárlására felvett svájci frank alapú hitel, ezt a felszabaduló összeget a fürdő – akár többnyelvű –értékesítési koncepciójára kellene fordítani. Esetleg célszerű lenne megbízni egy komoly nemzetközi háttérrel rendelkező ingatlanos céget, aki szakvásárokon vagy befektetői fórumokon tudná képviselni a fürdőt, amely így talán eladásra kerülhetne. Magántőke bevonásával szeretnénk új lendületet adni a fürdőnek.

**Baracskai József:** Sokkal több lehetőség van a fürdőben, a környezetében, mint amilyen helyzetbe most van. Egy komoly hátterű céggel nem lesz olcsó ezt a tanulmányt elkészíttetni. Az lenne a megfelelő, ha egy tőkeerős cég megvásárolná vagy hosszútávon bérelné és fejlesztené a fürdőt. Az önkormányzat nem alkalmas a működtetésre pályázatok és külső források, állami támogatások nélkül, ez kiderült az évek során. Voltak rá kísérletek, amelyek nem sikerültek. Ez a szerződés csak 8 hónapra szól, próbáljuk meg.

**Dr. Simon Beáta:** Az 5 millió Ft-os biztosíték a szerződés értelmében a szerződés aláírását követő 5 napon rendelkezésünkre kell, hogy álljon. Pénzügyi teljesítéshez kötött a biztosíték, a visszafizetésének feltétele, hogy az üzemeltetőnek minden fizetési kötelezettséget teljesíteni kell. További biztosítékot jelent, hogy a szerződés megszüntetésére vonatkozóan a cég rendes felmondási joga nem került szabályozásra, csak az önkormányzat jogosult rendes felmondással élni. Az üzemeltetőnek az önkormányzat részéről elkövetett szerződésszegő magatartás esetén van lehetősége a szerződés megszüntetését kezdeményezni. Ez a hármasság együttesen biztosítja, hogy az 5 millió Ft-os biztosíték az önkormányzatnak ténylegesen rendelkezésére fog állni.

**Baracskai József:** A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 6 igen, 1 nem és 1 tartózkodással az alábbi határozatot hozta:

**41/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Szent Gróth Termálfürdő és Szabadidőközpont bérlete-üzemeltetése tárgyában a Cattani Partner Kft. (székhely: 1141 Budapest, Dózsa György út 11. fszt. 2.) gazdasági társasággal szerződést köt az előterjesztés 1. számú mellékletét képező szerződéstervezet szerinti tartalommal.

Zalaszentgrót Város Önkormányzat Képviselő-testülete a Szent Gróth Termálfürdő és Szabadidőközpont 2016. évi működtetéséhez szükséges bruttó 8.382.000,-Ft üzemeltetési díjat a 2016. évi költségvetésének működési tartaléka terhére biztosítja.

A Képviselő-testület felhatalmazza a polgármestert a szerződés aláírására.

Határidő: 2016. április 30.

Felelős: Baracskai József polgármester

**13. sz. napirendi pont**

**Előzetes döntés zalaszentgróti fiatalok életkezdési támogatásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés előzménye, hogy Veress János képviselő 2016. január 28-án egy önálló képviselői indítványt terjesztett be a start babakötvény tárgyában, amit akkor a képviselő-testület nem támogatott. Létrehoztunk egy bizottságot, hogy dolgozzák ki a feltételrendszerét. Maga a szándék az üdvözlendő, a kivitelezésben azonban voltak problémák. A babakötvénynél az önkormányzat elkötelezte volna magát 18 évre azzal, hogy folyamatosan 18 éven keresztül több összegben az önkormányzat beleteszi a pénzt, 18 év múlva az adott fiatal felveheti ezt. Az állami támogatás minimális, 18 év alatt, 50 gyermekkel számolva ez közel 90 millió forintos kölcsönt jelentene az államkassza felé, amit a képviselők felelősségteljesen nem támogattak. A bizottság kidolgozta a javaslatát, állásfoglalást kértünk a NAV-tól. Azt a választ kaptuk, hogy ez a támogatás nem minősül adómentesnek, 50 %-os közterhet kell fizetni utána, tehát egy 100 eft-os támogatási összeg után még 50 eft adót be kellene fizetni az államkasszába. Ezt nem tartom jó ötletnek, ezzel szemben az elmúlt években tankönyvtámogatással, a tanulók bérletének támogatásával vagy a közelmúltban megszavazott születési támogatással elkötelezte magát a város a gyermekek és a fiatalok támogatása iránt. A visszajelzések a szülők részéről egyértelműen pozitívak. Felelős képviselői döntéssel azt viszont nem tudjuk támogatni, hogy plusz 50 %-ot befizessünk adó formájában, ez egy felelőtlen magatartás lenne a testület részéről. A Pénzügyi és Ügyrendi Bizottság a határozati javaslat a) alternatíváját javasolta elfogadásra a képviselő-testület számára, amely arról szól, hogy megköszönjük az ideiglenes bizottság munkáját, amelyet megszüntetünk, valamint ezt a támogatást ilyen formában nem kívánjuk nyújtani.

**Veress János**: A bizottság megalakulásakor még nem volt ismert előttünk a NAV állásfoglalása, nem ismertük ennek a támogatási formának az adójogi vonzatát. Eredetileg 100 eft lett volna a javasolt támogatási összeg, most azonban az állásfoglalás ismeretében ezt az összeget csökkenteni kívánnám, hogy valamilyen formában segítsük a gyermeket vállaló fiatal helyi szülőket. 40 eft-ot javaslok, amely négy részletbe kerülne kifizetésre, aminek az adójogi vonzata kevesebb lenne. Meggyőződésem, hogy a fenti intézkedéseket a zalaszentgrótiak kiérdemelték, ugyanakkor felelős képviselőkként figyelemmel kell lennünk városunk költségvetési lehetőségeinek korlátozott voltára is. A költségvetés tárgyalásánál jeleztem, hogy vannak benne olyan tételek, mint például az év végi jutalomkeret kiosztása, amelyek fölösleges kiadásnak minősülnek. Amennyiben a képviselő-testület nem kívánja a gyermeket vállaló zalaszentgróti fiatalokat támogatni, akkor ezt név szerint is vállalja fel minden testületi tag, ezért kérem a név szerinti szavazást.

**Baracskai József**: A név szerinti szavazás elrendelésének módja az SZMSZ-ben rögzítve van. Zalaszentgrót Város Önkormányzata elkötelezett a gyermekek iránt, 2014. évben bevezette a tankönyvtámogatást, 2015. évben a buszbérlet támogatást a részönkormányzatban élő diákoknak, nemrég szavaztunk meg 20 eft-ot születési támogatásként. Kérem Veress képviselő úr, pontosan fejtse ki, hogyan gondolja ezt a 40 eft-os támogatást, amely nem is szerepel az alternatív határozati javaslatok között, tehát nem is tudnék róla szavaztatni. A képviselő-testület tagjai az eddigi szavazataikkal mindannyian elkötelezettek abban, hogy támogassák a gyermekeket. Azt, hogy képviselő úr a költségvetésben mit tart indokoltnak vagy nem, az egyéni meglátása és meggyőződése, de nyilván vannak más képviselők, akik ezt másképp látják.

**Takács Tibor**: Tagja voltam a bizottságnak, ez egy nagyon jó kezdeményezésnek tűnt. Minden képviselő felelősen gazdálkodott és ciklusokon átívelő terheket nem rakott mások vállára. Ismerve a NAV állásfoglalását, a rendelkezésünkre álló pénzügyi keret nem bírná el, hogy hat évenként halmozódva a város költségvetése kifizesse ezeket a támogatásokat. Minden képviselő szeretné támogatni a fiatalokat, hiszen több rendszeres támogatást megszavaztunk már, úgy mint a tankönyvtámogatást, a részönkormányzatok területén élő diákok buszbérletének támogatását és a jövedelemkorláthoz kötött, járulékmentes 20 eft-os életkezdési támogatás. Ezeket összesítve úgy gondolom, hogy más-más életszakaszban támogatjuk a helyi fiatalokat.

**Dr. Tihanyi Ottó**: Két alternatív határozati javaslat fekszik előttünk, most még akkor sincs szó összegszerűségről, ha a b) alternatívát szavazzuk meg, az csupán annyit jelentene, hogy tovább gondolkozunk a támogatásról. A b) alternatívát javaslom elfogadásra, ami annyit jelentene, hogy napirenden tartjuk a kérdést. Még nem került megvizsgálásra, hogy hány gyerek születik, ennek ismeretében beszélhetünk majd a későbbiekben összegszerűségről. Megszavaztuk a születési támogatást, ami nagyon hasonló az életkezdési támogatáshoz, ezeket akkor össze lehetett volna kapcsolni és nem kellene erről beszélni.

**Baracskai József**: Veress János képviselő 2016. január 28-án egy önálló képviselői indítványt terjesztett be. Az elkövetkezendő munkamódszerekre tekintettel javaslom, hogy próbáljuk meg átgondoltabban beadni ezeket az indítványokat. Megint elhalasztjuk az indítványt hónapokon keresztül, holott a szándék közös, csak a módszerekben van különbség, amelyet szerencsés lett volna munkamegbeszélésen egyeztetni. Amellett, hogy megpróbáljuk támogatni az itteni gyermekeket tankönyvtámogatás, születési támogatás, bérlettámogatás formájában, nem tartok szerencsésnek egy 50%-os adójogi vonzattal járó támogatási formát, aminek a felét adó formájában befizetjük az államkasszába. Sem a babakötvénnyel, sem az életkezdési támogatással nem érkezett egy kiforrott javaslat, a képviselő-testület úgy döntött, hogy nem akarjuk elkötelezni magunkat azzal, hogy közel 100 millió forintot kölcsönzünk az államnak úgy, hogy még nem kaptuk meg az adósságkonszolidációban nem részesült települési önkormányzatok fejlesztési támogatására beígért 181 millió forintot. Az új javaslat szerinti 40 eft támogatás is 20 eft adót tartalmaz. Azt a 20 eft-ot másra is lehetne költeni, például gyereknapi rendezvényekre, általános iskolára, játszótérre, aminek nincsen adótartalma. Ahelyett, hogy az államnak fizetnénk be, természetbeni juttatásként is támogathatunk egy közösséget programokkal, játékokkal. Ne halasszuk tovább, minden képviselőről azt feltételezem, hogy a legtöbbet szeretné nyújtani Zalaszentgrót Város lakosságának és főleg a gyermekeknek és a fiataloknak. Ezzel kapcsolatosan nem szeretném, ha közöttünk vagy a lakosságban feszültség alakulna ki. Ne vegyük le napirendről, hanem tárgyaljunk még róla, nézzük meg mi a közös szándék, milyen formában tudjuk eljuttatni a lakosságnak, melynek nincs magas adóvonzata, ezért javaslom az a) határozati javaslat elfogadását.

**Vári Mária:** A Szociális Bizottság elnökeként elmondhatom, hogy van egy bizonyos rálátásunk arra, kik azok a rászoruló családok, akik keresik a segítségünket. Nem csak a bérletek, a tankönyvtámogatás, hanem egyéb indokokkal is megkeresik a Szociális Osztályt. Vagyunk olyan szociális érzékenységgel ellátva, hogy ezeket a családokat tudjuk támogatni.

**Dr. Simon Beáta**: Az előző anyagban már összefoglalta a születések számát a hivatal, amely alapján alapvetően számításokat lehetett készíteni. Amilyen mélységében csak lehetett, a hivatal prezentálta ezeket a számszaki adatokat a kezdeményezők részére. Biztos, hogy a születési támogatásnál van egyfajta szociális vizsgálat, a bizottsági ülésen is elmondtam, javaslom, várja meg a képviselő-testület ezen ellátás igénybevevői körét. Ez is egyfajta képet mutat arról, hogy milyen feltételek mellett kezdődnek ezek az új életek az egyes családokban.

**Beke László**: Veress János képviselő kezdeményezése egy olyan fajta támogatás lett volna, amelyben minden egyes itt született gyermek – szociális helyzetétől függetlenül – alanyi jogon részesült volna. Ez már nem időszerű, mivel megszavaztuk a születési támogatást, amelynek megszabtuk a szociális hátterét. Inkább azon kellene gondolkodni, hogy olyanfajta támogatást találjunk ki, amelynek a juttatása nem szociális alapon történik. Mire két év múlva államilag mindenkinek ingyenessé válik a tankönyv, a tankönyvtámogatásra kifizetett összeget olyan eszközökre lehetne fordítani, amelyekre szüksége van az újszülötteket gondozó édesanyáknak.

**Baracskai József**: Egyetértek, valóban meg lehet nézni, hogy a tavalyi évben mennyit adtunk tankönyvtámogatásra. Alpolgármester úr kezdeményezésére indult el pár éve a polgáravató, azt is lehet bővíteni. El tudjuk mi ismerni az itt élőket anélkül, hogy folyamatosan vitába keverednénk egymással.

**Veress János**: Azért önálló a kezdeményezés, mert nem Önnel fogom egyeztetni, hanem olyan lakossági megkeresésre fogok majd a jövőben is benyújtani egyébként ilyen előterjesztéseket, amelyekkel kapcsolatosan biztos vagyok abban, hogy a lakosság céljait és a jövőjét fogja szolgálni. Nem a költségvetés bevételi vagy kiadási oldalára tettem esküt, hanem a lakosság jövőjére, a lakosság életformájának, illetve életminőségének a javítása volt az elsődleges célom. Egyetértek azzal a fajta támogatással, amit Beke László alpolgármester mondott, hogy nem szociális alapon kellene megfogalmazni. A testület mellett azért van az hivatal, hogy ezeket az előterjesztéseket segítse a megfelelő formában írásba foglalni. Elismerem, nem vagyok felkészült, hogy komplett, tökéletes előterjesztéseket tudjak beadni. Erre vannak szakemberek és a jövőben a segítségüket igénybe fogom venni.

**Baracskai József**: Nem sértésnek szántam, hanem baráti jó tanácsként mondtam azt, hogy legyünk alaposak, hogy átmenjen a beadott önálló indítvány. Nyilvánvaló, hogy a babakötvénnyel kapcsolatosan senki nem volt tisztában az állami támogatás mértékével. Nem kell egyeztetni ezt a polgármesterrel, az önálló képviselői indítványoknak ez a lényege.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az a) határozati javaslattal, szavazzon.

A képviselő-testület 5 igen, 2 nem és 1 tartózkodással az alábbi határozatot hozta:

**42/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a zalaszentgróti fiatalok életkezdési támogatása bevezetését jelenleg nem tervezi, e tárgykörben nem kíván önkormányzati rendeletet alkotni.

A Képviselő-testület a támogatás szabályainak kidolgozására létrehozott ideiglenes bizottság munkáját megköszöni, és megbízatását a feladatának elvégzésére tekintettel megszünteti.

Határidő: azonnal

Felelős: Baracskai József polgármester

**14. sz. napirendi pont**

**Forrás biztosítása a Deák Ferenc Általános Iskola, Gimnázium és Alapfokú Művészeti Iskola Ifjúság u. 2. alatti telephelyén működő konyha gazdasági bejáratának áthelyezéséhez**

*A napirendhez tartozó előterjesztés a jegyzőkönyv mellékletét képezi*

**Baracskai József:** A kerítés megépítésekor volt egy olyan szándék, hogy a konyha bejárata áthelyezésre kerül az Ifjúság utca felé, azonban pénzhiányában ez elmaradt. Most tudunk forrást biztosítunk e célra, és ezzel az udvart biztonságosabbá, zárhatóvá tudjuk tenni. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület számára. A kivitelezéshez szükséges 1.390.000 Ft + ÁFA összeget a 2016. évi költségvetés általános működési tartalékából biztosítanánk. Az áruszállító és a szemétszállító autók ezt követően nem mennének be az iskolaudvarra.

**Beke László**: Engem rendkívül irritál, hogy az iskola előtt a gépkocsik ráállnak a zöld területre, főleg az iskolakezdés előtti reggeli időpontban. Ehhez igazított legyen majd az áruszállítás koordinálása.

**Baracskai József**: Egyetértek alpolgármester úr felvetésével. Felhívom mindenkinek a figyelmét arra, hogy próbáljanak meg kerékpárral vagy gyalogosan iskolába menni, nem feltétlenül szükséges az ajtóhoz legközelebb megállni. Elkészült a parkoló, vigyázzunk a környezetünkre. Valóban jó lenne, ha nem a megállni tilos táblánál és a zöld területen parkolnának.

**Gelencsér István**: Az Ifjúság utca nem hosszú, könnyen egyirányúvá tehető. Abból van a baleset, hogy mindenki kanyarodik jobbra-balra. Az egyirányúsítással kétszer annyi parkolóhely lenne, hiszen e célra felhasználhatnánk az egyik sávot.

**Baracskai József**: Remélem, kellőképpen ráijesztünk az iskolába autóval járó szülőkre, hogy egyirányúsítani fogjuk az utcát. Ez a reggeli és délután négy órai időszakban jelent problémát, de ugyanezt az óvodára is el lehet mondani.

**Beke László**: Támogatom Gelencsér István képviselő úr ötletét.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**43/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Deák Ferenc Általános Iskola, Gimnázium és Alapfokú Művészeti Iskola Ifjúság u. 2. alatti telephelyén működő konyha gazdasági bejáratának áthelyezését támogatja azzal, hogy a jelenlegi bejárást biztosító úthasználat ingatlan-nyilvántartási rendezése is megtörténjen. Zalaszentgrót Város Önkormányzatának Képviselő-testülete a kivitelezéshez szükséges 1.390.000 Ft + ÁFA összeget a 2016. évi költségvetés általános működési tartalékából biztosítja.

A Zalaszentgrót Város Önkormányzatának Képviselő-testülete felhatalmazza Baracskai József polgármestert az önkormányzat beszerzési szabályzata alapján a kivitelező kiválasztására és a vállalkozói szerződés aláírására, továbbá az úthasználat ingatlan-nyilvántartási rendezéséhez szükséges szerződés aláírására.

Határidő: 2016. december 31.

Felelős: Baracskai József polgármester

**15. sz. napirendi pont**

**Döntés a közvilágítás korszerűsítéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület számára. A bizottságon részt vett szakember számítása alapján került megfogalmazásra az előterjesztés és a melléklet. A határozati javaslatot pontosítanám aszerint, hogy a megtérülő számításokkal alátámasztott energiatakarékosság korszerűsítése valósuljon meg, tehát ezek a számok még pontosításra kerülnek. Az idő sürget, mert a közbeszerzési eljárás elkezdésére szükség lenne, de csak akkor, ha a számokat tisztáztuk. A közvilágítás mostani rendszere már több mint 10 éves, kompakt lámpák és nátrium lámpák vannak Zalaszentgróton. Ez egy korszerű LED világítás lenne, Kehidakustányban és Balatonszentgyörgyön meg lehet nézni az ottani közvilágítás minőséget. Megfelelő tervezéssel jól kivitelezhető és ezzel a hálózatunkat is tudjuk bővíteni. Abban az esetben kerül megvalósításra, ha a számok alátámasztják a megtakarítást, utána megtesszük a következő lépéseket.

**Takács Tibor**: A bizottság azzal a feltétellel fogadta el a döntést, amennyiben megkapjuk a megfelelő számításokat a megtakarításra vonatkozóan. Továbbá elhangzott a bizottságon, hogy nem csak a megtakarítás fontos, hanem a környezettudatosság is, ezáltal a mi városunk is kicsit zöldebb lesz ez által. Kíváncsian várjuk az új számításokat.

**Gelencsér István**: A bizottsági ülésen a szakember minden kérdésünkre tudott válaszolni. Ami meggyőzött, hogy 10 éves a rendszer és ezek a lámpák kb. 12 évet bírnak, ezek szerint 2 év múlva egy nagyszabású cserére lenne szükség. Számomra negatívumot jelentett, hogy ez 11,5 év múlva fog megtérülni, addig nem fogunk kevesebbet fizetni, de többet sem. Megtakarításból fogjuk finanszírozni ennek a rendszernek a kiépítését. A rendszert tudjuk befolyásolni aszerint, hogy más megvilágítással működik éjfélig, mint éjfél után, amikor az elenyésző közlekedés miatt kevesebb fény is elég. Ez a megtakarítás a város költségvetésében maradna meg. Elfogadásra javaslom a képviselő-testületnek.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, hogy szavazzunk a határozati javaslatról.

A képviselő-testület 8 igen szavazattal az alábbi határozatot hozta:

**44/2016. (IV. 28.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy Zalaszentgrót város közigazgatási területén a közvilágítás megtérülési számításokkal alátámasztott energiatakarékos korszerűsítése megvalósuljon.

A Képviselő-testület felkéri a polgármestert, hogy a beruházás előkészítéséhez szükséges dokumentumok előkészítéséről, az Önkormányzat Beszerzési Szabályzata alapján a közbeszerző kiválasztásáról gondoskodjon.

Zalaszentgrót Város Önkormányzatának Képviselő-testülete a közbeszerzési eljárásra maximum 1.000.000 Ft + ÁFA összeget biztosít a 2016. évi Költségvetés általános fejlesztési tartaléka terhére.

Határidő: 2017. március 31.

Felelős: Baracskai József polgármester

**16. sz. napirendi pont**

**Egyebek**

**Baracskai József:** Az áprilisra tervezett szabadságomat a későbbiek során veszem ki, a következő képviselő-testületi ülésen beszámolok róla.

Kérdés, interpelláció nem érkezett. További hozzászólás hiányában Baracskai József polgármester zárt ülés tartására tér át a Magyarország helyi önkormányzatairól szóló 2011. évi CLXXXIX. törvény 46. § (2) bekezdésének c) pontja alapján.

Kmf:

Baracskai József Dr. Simon Beáta

polgármester jegyző